Kartta: Tältä Ranta-Tampellan länsipää tulee näyttämään – Suunnitelmissa kiipeilyseinä, puuportaat ja näköalatasanteita

Ranta-Tampellan länsipäähän tulevien Nyrkkäkallion ja Telakanpuiston tulevat ratkaisut hahmottuvat. Alueelle on tulossa esimerkiksi näköalatasanteita ja kiipeilyseinä. Puistosuunnitelmat ovat nähtävänä 9. joulukuuta asti palvelupiste Frenckellissä ja Tampereen kaupungin verkkosivuilla . Telakanpuisto sijaitsee kanavan keskustan puoleisella rannalla ja rajoittuu korttelialueisiin. Nyrkkäkallio on kanavan vastarannalla. Puistoalueet yhdistyvät toisiinsa Myllysaarensillalla. Näsijärven kevyen liikenteen rantareitti alittaa puistojen ympäristössä Näsinsillat ja Tammerkosken ratasillan. Eteläinen Näsinsilta jää ajoneuvoliikenteelle ja pohjoinen vapautuu kevyelle liikenteelle. Pohjoiselle sillalle on suunniteltu myös puistoa. Paasikivenkatu on linjattu Näsinsillan itäpäässä uudelleen. Se kulkee sillalta kohti koillista ja Ranta-Tampellan katua, jotta kanavan rantaan on saatu tilaa kevyen liikenteen väylälle. Paasikivenkadun jalkakäytävä on ulokkeella, mikä tuo lisätilaa puistolle kadun ja kanavan väliin. Näsinsillan ja Paasikivenkadun taitekohdassa on pieni näköalatasanne. Avokallio säilytetään Nyrkkäkallion rannan avokallio säilytetään mahdollisimman luonnonmukaisena. Nyrkkäkallio on historiallinen nimi, joka on merkitty jo 1800-luvulla karttoihin, selviää Tampereen ja Pirkkalan historiallinen nimistö -sivustolta. Näsijärven rantareitiltä pääsee rantaan puutasoa ja puuportaita pitkin. Portaat mukailevat avokallion maastonmuotoja. Nyrkkäkallio jatkuu kapeahkona puistoalueena kanavan ja Paasikivenkadun välissä Horisontinaukiolle. Puiston reunalla kulkee kävelyreitti pitkin kanavan vartta. Paasikivenkadun reunamuuriin on suunniteltu kiipeilyseinä, jonka julkisivuihin kiinnitetään Ranta-Tampellan kanavan seinien taidereliefien toteutuksessa käytetyt teräsmuotit. Telakanpuisto sijaitsee kanavan, Tammerkosken rannan, ratasillan ja korttelialueen risteyskohdassa. Puistoon on suunniteltu rantareitiltä erkaneva kivituhkapintainen kulkuyhteys viereiselle korttelialueelle. Veden ääreen pääsee luonnonkiviaskelmia pitkin. Suunnitelmana on, että nykyistä kasvillisuutta säilytetään mahdollisuuksien mukaan ja lisäksi tulee uusia puita. Nyrkkäkallion rantaan tulee koivuja, Paasikivenkadun ympäristöön jalavia ja Horisonttiaukion reunalle vaahteroita. Kaikki keskeiset alueet ovat esteettömiä. Ranta-Tampellan viheralueista on jo aiemmin hyväksytty Kiiskisaarenpuiston suunnitelmat. Kiiskisaarenpuiston ensimmäinen vaihe on rakenteilla.